En elev i 1. klasse på en skole i Gladsaxe nord for København er blevet bortvist fra sin skole, fordi han i vrede truede sine kammerater med en kniv.

»Episoden fandt sted i sidste uge, efter at min søn og to andre drenge havde spillet fodbold i en formiddagspause og var begyndt at skændes. På vej ind i SFO'en (skolefritidsordningen, red.) tog en af af drengene en urtekniv i køkkenet og gav sig til at jagte min søn og en anden dreng,« fortæller en mor fra den pågældende skole til bt.dk.

»Den anden dreng løb ind i et klasselokale, hvor der var en lærer, mens min søn blev jagtet på gangene, indtil en pædagog opdagede det og fik det stoppet,« fortæller moderen.

Drengen med urtekniven blev øjeblikkeligt sendt ned på skolens kontor, og blev straks bortvist fra skolen.

»Vi ser på det med meget, meget stor alvor. Jeg har været skoleleder i 20 år og har aldrig oplevet noget lignende før blandt elever i 1. klasse - eller 9. klasse for den sags skyld,« siger skolelederen på skolen i Gladsaxe. Af hensyn til de involverede børn har bt.dk valgt ikke at navngive skolen eller dens leder.

»På grund af sagens alvor lavede vi en omgående bortvisning af eleven. Vi havde gudskelov en bemanding i situationen, der gjorde det muligt at gribe hurtigt ind. Jeg er dog ret sikker på, at barnet med den her kniv under ingen omstændigheder kunne have fundet på at skade nogen andre, men derfor er det under alle omstændigheder en enorm alvorlig hændelse i sig selv,« understreger skolelederen.

»Det er en adfærd og et trusselsniveau, som vi ikke på nogen måde kan tolerere, og derfor er der også omgående sket en underretning til de sociale myndigheder. Og først efter omfattende indsatser og omfattende samtaler med forældrene er drengen atter startet i skole,« tilføjer skolelederen.

Moderen til en af de kniv-truede drenge holdt dog i dag onsdag sin syv-årige søn hjemme fra skole efter trusler om nye ubehageligheder.

- For min søn er det bare blevet hverdag. Det var først i går han fortalte mig om, at en anden elev havde sagt, at han ville brække fingrene på ham, efter at de havde været oppe at slås. Sproget i skolen er råt og præget af ord som *luder', 'bøsserøv'' og hvad ved jeg. Det er eskaleret meget voldsomt,« siger hun.

Det fænomen er også skolelederen opmærksom på:

»Vi har haft fokus på drengegruppen i nogen tid, fordi de har et så voldsomt og truende sprog, at jeg ikke har oplevet det før. Det drejer sig om hårde ord som 'jeg nakker dig', 'skrid' og 'fuck dig' fra syv-årige, der er i gang med starten på skolen og skal lære nogle konventioner for at omgås hinanden.«

»Det er en udfordring for et sociodemografisk sammensat område som vores, hvor børnene har meget forskellige familiebaggrunde. Nogle børn bliver sendt af sted med supermeget omsorg og dannelse, mens andre børn måske ikke har de samme konventioner om, hvordan man skal opføre sig,« tilføjer skolelederen.

»Det drejer sig om at få skabt en fælles forståelse mellem skolen og hjemmene om, hvad skolen er for en størrelse og hvilke krav og rammer, skolen sætter. Det gensidige samarbejde prøver vi at arbejde med, og vi tager vores ansvar for deres trivsel og sikkerhed meget alvorligt,« forsikrer han.